Document ID: /fineweb-2-swissfilter-quality_10-filterrobots/filtered/02678.jsonl.gz/28

Invitaţie la Berna
Invitaţie la Berna
Ambasada României în Elveţia ne-a trimis următoarea invitaţie:
Vă invităm la Berna
Sâmbătă, 24 mai 2008, primăria din Berna organizează în una din pieţele centrale ale oraşului (Weisenhausplatz) „Ziua Naţiunilor“ (Ländermärit).
Statele ale căror echipe naţionale vor disputa meciuri la Berna în cadrul turneului final al Campionatului European de fotbal (România, Franţa, Italia şi Olanda) au fost invitate să prezinte publicului din Elveţia elemente ale specificului lor naţional, pentru a contribui astfel la o mai bună cunoaştere a diversităţii cultural-artistice europene în perspectiva EURO 2008.
Ambasada României a amenajat în spaţiul pus la dispoziţie de organizatori patru standuri, pe care vă invită să le vizitaţi între orele 10:00 şi 21:00.
La un stand, meşterul popular Ioan Preduşel va confecţiona fluiere şi va preda ad-hoc arta cântatului din fluier şi alte instrumente populare de suflat.
Doamna Alina Secară, responsabilă pentru promovarea turismului românesc în Elveţia, va oferi informaţii şi materiale promoţionale utile celor care vor să cunoască sau să redescopere România.
Două standuri sunt destinate degustărilor. Firma Angst România din Buftea va oferi vizitatorilor produse din carne şi brânzeturi fabricate în ţară. Firma Romanian Wines din Lausanne vă invită să degustaţi apreciate vinuri româneşti.
Standurile au fost decorate de artista plastică Livia Balu din Basel, căreia îi mulţumim şi pe această cale pentru contribuţia la reuşita prezentării noastre.
Programul artistic, care se va derula între orele 11:00 şi 21:00 pe scena special amenajată în Weisenhausplatz şi pe străzile centrale ale Bernei, va include între momentele sale de vârf recitalurile Oanei Lianu, “regina naiului” din România, acompaniată de patru instrumentişti.
Aşa cum am anunţat cu câteva săptămâni în urmă, după prânz, Ambasada organizează "Ziua porţilor deschise" la sediul din strada Kirchenfeld 78.
Vă aşteptăm să petrecem împreună o zi de neuitat la Berna, cu un program muzical de excepţie şi o trataţie, sperăm, pe măsură.